
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 14Er/96/2013 6613201737 15. 01. 2025 JUDr. Miroslav Račko ECLI:SK:OSLC:2025:6613201737.3
Uznesenie Okresný súd Lučenec v exekučnej veci oprávneného: A. B., nar. XX.XX.XXXX, trvale bytom C. D. XXXX/ X, XXX XX E. proti povinnému: F. G. (predtým priezviskom B.), nar. XX.XX.XXXX, trvale bytom H. I., XXX XX J., o vymoženie výživného a trov exekúcie, vedenej súdnym exekútorom JUDr. Jánom Sokolom, Exekútorský úrad Košice, so sídlom Jantárová 30, Košice pod sp.zn. EX XXX/XX-X (pôvodne vedená súdnym exekútorom JUDr. Mariánom Jurinom pod sp.zn. EX 101/2013), takto rozhodol: Súd exekúciu z a s t a v u j e. odôvodnenie: 1. Exekúcia sa vykonáva na základe návrhu oprávneného, ktorý bol doručený súdnemu exekútorovi JUDr. Mariánovi Jurinovi dňa 28.01.2013, čím sa exekučné konanie začalo. Pôvodný súdny exekútor bol 31.12.2023 odvolaný a jeho nástupcom sa stal súdny exekútor JUDr. Ján Sokol. 2. Súdny exekútor 12.07.2024 doručil tunajšiemu súdu podnet na zastavenie exekúcie z dôvodu nemajetnosti povinného. Všetky vykonané úkony a lustrácie vyplývajúce z obsahu spisu súdny exekútor vyhodnotil a zistil, že šetreniu majetku k dosiahnutiu účelu exekúcie bola venovaná dostatočne dlhá doba, pričom v záujme oprávnených a vychádzajúc z dlhodobej rozhodovacej praxe súdov bola zohľadnená aj možnosť, že povinný môže nadobudnúť majetok, resp. príjem do budúcnosti. Ani posledné zisťovanie majetku neviedlo k pozitívnemu výsledku, povinný žiaden majetok nenadobudol ani nemá príjem, ktorý by bol postihnuteľný exekúciou. Od povinného neboli vymožené na účet súdneho exekútora žiadne finančné prostriedky a ani oprávnený neoznámil priame úhrady na výživnom. Povinný na území Slovenskej republiky nevlastní nehnuteľnosť. Povinný je vlastníkom a držiteľom motorového vozidla zn. K., dátum prvej registrácie 02.11.1988, ku ktorému je zriadená 1 exekútorská blokácia. Zároveň má zriadené dva účty vo Všeobecnej úverovej banke, a.s., pričom na jednom z nich ku dňu 28.05.2024 mal zostatok 1,27 Eur, disponibilný zostatok 0 Eur a rezervované finančné prostriedky vo výške 0 Eur, na druhom účte mal ku dňu 28.05.2024 zostatok 21,11 Eur, disponibilný zostatok 0 Eur a rezervované finančné prostriedky vo výške 6.279,55 Eur. Aktuálnou lustráciou v Sociálnej poisťovni súdny exekútor zistil, že uvedená fyzická osoba sa v registri nenachádza. Vychádzajúc zo všetkých zhromaždených informácií dospel súdny exekútor k záveru o neúčelnosti a nehospodárnosti vedenia exekúcie proti povinnému, z dôvodu jeho nemajetnosti. 3. Podľa § 243h ods. 1 veta prvá zákona č. 233/1995 Z.z. o súdnych exekútoroch a exekučnej činnosti (Exekučný poriadok), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017.. 4. Exekučné konanie sa začalo pred 1. aprílom 2017, preto súd postupoval podľa Exekučného poriadku v znení účinnom do 31. marca 2017 (ďalej len „Exekučný poriadok“).
5. Podľa § 57 ods. 1 písm. h) Exekučného poriadku, exekúciu súd môže zastaviť, ak majetok povinného nestačí ani na úhradu trov exekúcie. 6. V zmysle § 58 ods. 1 Exekučného poriadku, exekúciu zastaví súd na návrh alebo aj bez návrhu. 7. Súdny exekútor bezúspešne viedol exekúciu 12 rokov. Napriek vykonaným šetreniam nezistil existenciu majetku povinného postihnuteľného exekúciou a pohľadávku oprávneného nevymohol ani v časti. 8. Vzhľadom k tomu, že povinný nevlastní nehnuteľný ani hnuteľný majetok, ktorý by bolo možné postihnúť exekúciou a získať tak výťažok, ktorý by postačoval aspoň na krytie trov exekúcie, súd exekúciu v celosti zastavil. 9. O trovách exekúcie rozhodne súd po právoplatnosti tohto uznesenia. Poučenie: Proti tomuto rozhodnutiu je prípustné odvolanie v lehote 15 dní odo dňa jeho doručenia na Okresný súd Lučenec, Dr. Herza 14, 984 37 Lučenec. Odvolanie je potrebné predložiť s potrebným počtom rovnopisov a s prílohami tak, aby jeden rovnopis zostal na súde, a aby každá strana sporu dostala jeden rovnopis odvolania. Ak účastník nepredloží potrebný počet rovnopisov a príloh, súd vyhotoví kópie na jeho trovy. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

